钦定古今图书集成/明伦汇编/官常典/第321卷 > 李庆
## 钦定古今图书集成/明伦汇编/官常典/第321卷 > 李庆

按《明外史》本传：“庆字德孚，顺义人。洪武中，以国学生
署都察院右佥都御史，后授刑部员外郎，迁绍兴知
府。永乐元年，召为刑部右侍郎。性刚果，有干局，驭下
甚严。帝以为才，数命治他事，不得时至部。然属吏与
罪人交通，私馈饷，庆辄知之，绳以重罚。五年，改都察
院右副都御史。两遭亲丧，并夺哀视事。列侯都督多”
令家人子弟行商中盐，为官民害。庆言：“旧制，四品以
上官员，家不得与民争利。今都督蔡福等既行罚，公
侯，有犯亦乞按问。”帝命严禁如制。忻城伯赵彝擅杀
运夫，盗卖军饷。都督谭青、朱崇贪纵不法，庆皆劾之，
下青诏狱。彝、崇法司已，劾都督费𤩽欺罔，梁铭贪暴。
镇守德州都督曹得黩货，皆被责。中外凛其风采。十
八年进工部尚书，寻兼领兵部事。仁宗立，拜兵部尚
书，加太子太保。弋谦以言事忤旨，吕震等交口诋之，
惟庆与夏原吉无言。帝寻悟，降敕自责，并责震等。震
等甚愧此两人。山陵事多趣办，中官有求，执不与，至
相诋讦不为动。人多严惮之，号为“生李。”奉命侍皇太
子谒孝陵，约束将士，秋毫无扰于民。太子欲猎，屡谏
止，遂留南京兵部。宣德二年，安远侯柳升讨黎利，庆
参赞其军事。奉诏择部曹贤能自随，所择十数人。师
入交阯，连破贼栅。至镇夷关，升意殊轻贼不为备。郎
中史安、主事陈镛言于庆曰：“柳将军辞色皆骄。骄者
兵家所忌。贼或示弱以诱我，未可知防贼设伏。玺书
告诫甚切，公须力为将军言之。”时庆已病甚，强起告
升，升不听，直前中伏，败殁。庆病遂笃，明日亦死，一军
尽没。安镛及李宗昉、潘禋皆死之。